**Hytteeiere reagerer: – Det er et skarpt, hvitt lys, og ikke noe pent, for å si det forsiktig**

Av Merete N. Netteland

Publisert: 16. januar 2020, kl. 13:08

Hytteeiere og skiløpere i Løtenfjellet har undret seg over et skarpt hvitt og blinkende lys fra Nordhue. Nå har de fått svaret på hva det er.

[(Østlendingen)](https://www.ostlendingen.no) – Noen kan nok oppfatte det som litt irriterende, for det er et ganske kraftig lys, sier Jan-Erik Andersen.

Han sitter i styret for Løtenfjellet Hytteeierforening, som nylig tok kontakt med Telenor og stilte spørsmål om det nye og blinkende lyset på Nordhue.

Svaret fra Telenor, som eier masta, er at en ny forskrift for merking av luftfartshinder krever at objekter med høyde over 150 meter skal merkes med en bestemt type høyintensitets lys på toppen av hinderet.

Masta på Nordhue er om lag 182 meter høy.

**Forstyrrende blink**

– Vi er altså pålagt å merke alle våre luftfartshinder i henhold til forskriftene, så dere må nok dessverre venne dere til dette forstyrrende blinket i kveldsmørket, skriver Christer Nystad, senioringeniør i Telenor, i svarbrevet til hytteeierforeningen.

Formålet med merkingen er å redusere faren for luftfartshendelser og -ulykker

– Det er et greit svar, som vi bare må forholde oss til. Men en kan jo lure på hvor mange det vil bli av disse lysene etter hvert, også fra vindmøller, sier Jan-Erik Andersen.

Hans Martin Faane er én av hytteeierne som har reagert på det kraftige lyset fra Nordhuemasta.

– Jeg var på veg til hytta sist helg og så det allerede fra langt nedi bygda. Det er et skarpt, hvitt lys, og ikke noe pent, for å si det forsiktig. Jeg synes det er sjenerende, men skjønner at det er nødvendig, sier han.

Det har bestandig vært noen røde lys på masta, men det hvite og blinkende lyset gir et ganske annet synsinntrykk, understreker Faane.

– Trist og stygt, men jeg skjønner at det må være slik, sier hytteeieren.

**Slik er forskriften**

Forskriften slår fast at alle luftfartshinder med en høyde på 60 meter eller mer, skal merkes. For Nordhuemasta gjelder følgende:

«Punktobjekt med høyde på 150 meter eller høyere, skal merkes med høyintensitets hinderlys type B på toppen av hinderet og lavintensitets hinderlys type B på mellomliggende nivåer».

Høyintensitet type B er hvitt blinkende lys på 20.000 candela, som betyr at lyset har kraftig kastelengde.